title: Directiva 2010/4/UE a Comisiei din 8 februarie 2010 de modificare, în scopul adaptării la progresul tehnic, a anexei III la Directiva 76/768/CEE a Consiliului cu privire la produsele cosmetice (Text cu relevanță pentru SEE)

text:
               9.2.2010

               RO

               Jurnalul Oficial al Uniunii Europene

               L 36/21

         DIRECTIVA 2010/4/UE A COMISIEI
   din 8 februarie 2010
   de modificare, în scopul adaptării la progresul tehnic, a anexei III la Directiva 76/768/CEE a Consiliului cu privire la produsele cosmetice
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 76/768/CEE a Consiliului din 27 iulie 1976 privind apropierea legislațiilor statelor membre cu privire la produsele cosmetice (1), în special articolul 8 alineatul (2),
   după consultarea Comitetului științific pentru siguranța consumatorilor,
   întrucât:

               (1)

               În prezent, există două substanțe neoxidante de colorare a părului care sunt autorizate provizoriu pentru utilizarea în produsele cosmetice până la 31 decembrie 2010, acestea fiind supuse restricțiilor și condițiilor stabilite în partea 2 a anexei III la Directiva 76/768/CEE.

               (2)

               Pentru aceste două substanțe neoxidante de colorare a părului, HC Orange No. 2 și 2-hydroxyethylamino-5-nitroanisole, care figurează la rubricile 26 și, respectiv, 29 ale listei din partea 2 a anexei III, Comitetul științific pentru siguranța consumatorilor (denumit, în continuare, „CSSC”) a emis opiniile finale privind siguranța. CSSC a recomandat concentrații maxime autorizate în produsul cosmetic finit de 1,0 % pentru HC Orange No. 2 și de 0,2 % pentru 2-hydroxyethylamino-5-nitroanisole. Prin urmare, substanțele HC Orange No. 2 și 2-hydroxyethylamino-5-nitroanisole pot fi reglementate în mod definitiv în partea 1 din anexa III.

               (3)

               Prin urmare, Directiva 76/768/CEE ar trebui modificată în consecință.

               (4)

               Pentru a asigura o tranziție armonioasă pentru comercializarea produselor care conțin HC Orange No. 2 care nu respectă cerințele de etichetare prevăzute în prezenta directivă, este necesar să se prevadă perioade de tranziție adecvate.

               (5)

               Măsurile prevăzute în prezenta directivă sunt conforme cu avizul Comitetului permanent pentru produse cosmetice,

         ADOPTĂ PREZENTA DIRECTIVĂ:
   Articolul 1
   Modificare adusă Directivei 76/768/CEE
   Anexa III la Directiva 76/768/CEE se modifică în conformitate cu anexa la prezenta directivă.
   Articolul 2
   Transpunere
   (1)   Statele membre adoptă și publică, cel târziu până la 1 septembrie 2010, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte.
   Statele membre aplică dispozițiile din anexa la prezenta directivă, cu excepția obligațiilor privind etichetarea stabilite în coloana (f) a rubricii 208, de la 1 decembrie 2010.
   Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care acestea le adoptă în domeniul reglementat de prezenta directivă.
   Articolul 3
   Dispoziții tranzitorii
   Statele membre iau toate măsurile necesare pentru a se asigura că, după 1 noiembrie 2011, producătorii din Uniune sau importatorii stabiliți în Uniune nu vor introduce pe piață niciun produs cosmetic care nu se conformează obligațiilor referitoare la etichetare stabilite în coloana (f) a rubricii 208 din partea I a anexei III la Directiva 76/768/CEE, astfel cum a fost modificată prin prezenta directivă.
   Statele membre iau toate măsurile necesare pentru a se asigura că, după 1 noiembrie 2012, niciun produs cosmetic care nu se conformează obligațiilor referitoare la etichetare stabilite în coloana (f) a rubricii 208 din partea I a anexei III la Directiva 76/768/CEE, astfel cum a fost modificată prin prezenta directivă, nu este vândut sau furnizat consumatorilor finali din Uniune.
   Articolul 4
   Intrarea în vigoare
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 5
   Destinatari
   Prezenta directivă se adresează statelor membre.

      Adoptată la Bruxelles, 8 februarie 2010.

            Pentru Comisie

            Președintele

         José Manuel BARROSO

      (1)  JO L 262, 27.9.1976, p. 169.

      ANEXĂ
      Anexa III la Directiva 76/768/CEE se modifică după cum urmează:

                  1.

                  În partea 1 se adaugă următoarele rubrici:

                              Număr de ordine

                              Substanță

                              Restricții

                              Condiții de utilizare și avertizări care trebuie să fie tipărite pe etichetă

                              Domeniu de aplicare și/sau utilizare

                              Concentrație maximă autorizată în produsul cosmetic finit

                              Alte limitări și cerințe

                              a

                              b

                              c

                              d

                              e

                              f

                              „208

                              1-(beta-aminoetil)amino-4-(beta-hidroxietil)oxi-2-nitrobenzen și sărurile sale
                              HC Orange No. 2
                              Nr. CAS 85765-48-6
                              EINECS 416-410-1

                              Substanță de colorare a părului utilizată în produsele neoxidante pentru vopsirea părului

                              1,0 %

                                          —

                                          A nu se folosi cu sisteme nitrozante

                                          —

                                          Conținut maxim de nitrozamină: 50 μg/kg

                                          —

                                          A se păstra în recipiente fără nitriți

                              Coloranții pentru păr pot cauza reacții alergice severe.
                              Citiți și urmați instrucțiunile.
                              Acest produs nu este destinat pentru uzul persoanelor cu vârsta sub 16 ani.
                              Tatuajele temporare cu «henna neagră» vă pot crește riscul de alergie.
                              Nu vă colorați părul dacă:

                                          —

                                          aveți o erupție pe față sau aveți scalp sensibil, iritat sau cu leziuni;

                                          —

                                          ați avut vreodată orice reacție după colorarea părului;

                                          —

                                          ați avut în trecut o reacție la un tatuaj temporar cu «henna neagră».”

                              209

                              2-[(2-metoxi-4-nitrofenil)amino]etanol și sărurile sale
                              2-Hydroxyethylamino-5-nitroanisole
                              Nr. CAS 66095-81-6
                              EINECS 266-138-0

                              Substanță de colorare a părului utilizată în produsele neoxidante pentru vopsirea părului

                              0,2 %

                                          —

                                          A nu se folosi cu sisteme nitrozante

                                          —

                                          Conținut maxim de nitrozamină: 50 μg/kg

                                          —

                                          A se păstra în recipiente fără nitriți

                  2.

                  În partea 2 se elimină rubricile referitoare la numerele de ordine 26 și 29.


title: Directiva 2010/40/UE a Parlamentului European și a Consiliului din 7 iulie 2010 privind cadrul pentru implementarea sistemelor de transport inteligente în domeniul transportului rutier și pentru interfețele cu alte moduri de transport  Text cu relevanță pentru SEE

text:
               6.8.2010

               RO

               Jurnalul Oficial al Uniunii Europene

               L 207/1

         DIRECTIVA 2010/40/UE A PARLAMENTULUI EUROPEAN ȘI A CONSILIULUI
   din 7 iulie 2010
   privind cadrul pentru implementarea sistemelor de transport inteligente în domeniul transportului rutier și pentru interfețele cu alte moduri de transport
   (Text cu relevanță pentru SEE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 91,
   având în vedere propunerea Comisiei Europene,
   având în vedere avizul Comitetului Economic și Social European (1),
   după consultarea Comitetului Regiunilor,
   hotărând în conformitate cu procedura legislativă ordinară (2),
   întrucât:

               (1)

               Dezvoltarea volumului transportului rutier în Uniune, asociată creșterii economiei europene și cerințelor cetățenilor în materie de mobilitate, reprezintă o cauză principală a creșterii congestiei traficului rutier și a creșterii consumului de energie, precum și o sursă de probleme sociale și de mediu.

               (2)

               Răspunsul la aceste provocări majore nu se poate limita la măsurile tradiționale, precum extinderea infrastructurii existente de transport rutier. Inovarea va avea un rol important de jucat în definirea soluțiilor adecvate pentru Uniune.

               (3)

               Sistemele de transport inteligente (STI) sunt aplicații avansate care, fără a fi dotate cu inteligență propriu-zisă, vizează să ofere servicii inovatoare privind modurile de transport și gestionarea traficului și să permită diferiților utilizatori să fie mai bine informați și să utilizeze rețelele de transport într-un mod mai sigur, mai coordonat și mai „inteligent”.

               (4)

               STI combină telecomunicațiile, electronica și tehnologiile informației cu ingineria în domeniul transporturilor, în vederea planificării, proiectării, operării, întreținerii și gestionării sistemelor de transport. Aplicarea tehnologiilor informației și comunicațiilor în sectorul transportului rutier și la interfețele acestuia cu alte moduri de transport va avea o contribuție semnificativă la îmbunătățirea performanței de mediu, a eficienței, inclusiv a eficienței energetice, a siguranței și securității transportului rutier, inclusiv a transportului de mărfuri periculoase, precum și a securității publice și a mobilității pasagerilor și mărfurilor, asigurând în același timp funcționarea pieței interne, precum și creșterea nivelului competitivității și al ocupării forței de muncă. Cu toate acestea, astfel de aplicații nu ar trebui să aducă atingere aspectelor legate de securitatea națională sau care sunt necesare din punct de vedere al apărării.

               (5)

               Progresele înregistrate în domeniul aplicării tehnologiilor informației și comunicațiilor la alte moduri de transport ar trebui să se reflecte în prezent în evoluțiile din sectorul transportului rutier, în special în vederea asigurării unui grad mai mare de integrare între transportul rutier și alte moduri de transport.

               (6)

               În unele state membre sunt deja implementate aplicații naționale ale acestor tehnologii în sectorul transportului rutier. Cu toate acestea, această implementare rămâne fragmentară și necoordonată și nu poate asigura continuitatea geografică a serviciilor STI în întreaga Uniune și la frontierele sale externe.

               (7)

               Pentru a asigura implementarea coordonată și efectivă a STI în întreaga Uniune, ar trebui introduse o serie de specificații, inclusiv standarde, după caz, care să stabilească dispoziții și proceduri mai detaliate. Înaintea adoptării oricăror specificații, Comisia ar trebui să evalueze conformitatea acestora cu anumite principii, definite în anexa II. Într-o primă fază, ar trebui acordată prioritate celor patru domenii principale de dezvoltare și implementare a STI. În cadrul acestor patru domenii, ar trebui stabilite acțiuni prioritare pentru dezvoltarea și utilizarea specificațiilor și standardelor. În etapele următoare ale implementării STI, infrastructura STI existentă, implementată de anumite state membre, ar trebui luată în considerare din punct de vedere al progreselor tehnologice și al eforturilor financiare depuse.

               (8)

               Atunci când se adoptă un act legislativ astfel cum se prevede la articolul 6 alineatul (2) al doilea paragraf din prezenta directivă, textul articolului 5 alineatul (1) a doua teză ar trebui modificat în consecință.

               (9)

               Specificațiile ar trebui să ia în calcul și să se sprijine, printre altele, pe experiența și rezultatele deja obținute în domeniul STI, în special în contextul inițiativei eSafety, lansate de Comisie în aprilie 2002. Forumul eSafety a fost înființat de Comisie în cadrul inițiativei respective pentru a promova și a continua implementarea recomandărilor în vederea sprijinirii dezvoltării, implementării și utilizării sistemelor eSafety.

               (10)

               Vehiculele care sunt operate în principal pentru valoarea lor istorică și care au fost pentru prima dată înregistrate și/sau omologate și/sau date în funcțiune înainte de intrarea în vigoare a prezentei directive și a măsurilor de punere în aplicare ale acesteia nu ar trebui să fie afectate de normele și procedurile stabilite în prezenta directivă.

               (11)

               STI ar trebui să aibă ca punct de plecare sisteme interoperabile care se bazează pe standarde deschise și publice și care sunt disponibile fără discriminare tuturor furnizorilor și utilizatorilor de aplicații și servicii.

               (12)

               Implementarea și utilizarea de aplicații și servicii STI va presupune prelucrarea de date cu caracter personal. Aceasta ar trebui efectuată în conformitate cu normele Uniunii, prevăzute, în special, în Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (3) și în Directiva 2002/58/CE a Parlamentului European și a Consiliului din 12 iulie 2002 privind prelucrarea datelor personale și protejarea confidențialității în sectorul comunicațiilor publice (4). În cadrul implementării aplicației STI ar trebui aplicate, printre altele, principiul limitării scopului și principiul reducerii cantității de date colectate.

               (13)

               Ar trebui încurajată asigurarea anonimatului drept unul dintre principiile care vizează îmbunătățirea protecției vieții private a persoanelor. În ceea ce privește chestiunile legate de protejarea datelor și a vieții private în cadrul implementării aplicațiilor și serviciilor STI, Comisia ar trebui să consulte în continuare, după caz, Autoritatea Europeană pentru Protecția Datelor și să solicite avizul Grupului de lucru pentru protecția persoanelor în ceea ce privește prelucrarea datelor cu caracter personal, stabilit prin articolul 29 din Directiva 95/46/CE.

               (14)

               Implementarea și utilizarea aplicațiilor și serviciilor STI, în special a serviciilor de informații din trafic și de călătorie, vor presupune prelucrarea și utilizarea de date rutiere, din trafic și de călătorie care figurează în documente ale organismelor din sectorul public al statelor membre. Prelucrarea și utilizarea acestor date ar trebui să se desfășoare în conformitate cu Directiva 2003/98/CE a Parlamentului European și a Consiliului din 17 noiembrie 2003 privind reutilizarea informațiilor din sectorul public (5).

               (15)

               Acolo unde este cazul, specificațiile ar trebui să includă dispoziții detaliate care să stabilească, pentru componente, procedura de evaluare a conformității sau a gradului în care acestea sunt adecvate pentru utilizare. Aceste dispoziții ar trebui să aibă la bază Decizia nr. 768/2008/CE a Parlamentului European și a Consiliului din 9 iulie 2008 privind un cadru comun pentru comercializarea produselor (6), în special în ceea ce privește modulele pentru diferitele etape ale procedurilor de evaluare a conformității. Directiva 2007/46/CE a Parlamentului European și a Consiliului (7) stabilește deja un cadru pentru omologarea de tip a autovehiculelor și a părților lor sau a echipamentului corespunzător, iar Directiva 2002/24/CE a Parlamentului European și a Consiliului (8) și Directiva 2003/37/CE a Parlamentului European și a Consiliului (9) stabilesc reguli privind omologarea de tip a autovehiculelor cu două sau trei roți, respectiv a tractoarelor agricole sau forestiere și a părților lor sau a echipamentului corespunzător. Prin urmare, introducerea de dispoziții privind evaluarea conformității echipamentelor sau a aplicațiilor care se încadrează în domeniul de aplicare al directivelor sus-menționate ar duce la duplicarea dispozițiilor acestora. Totodată, deși aceste directive se aplică echipamentelor STI instalate la bordul autovehiculelor, ele nu se aplică echipamentelor și software-ului aferente STI pentru infrastructura rutieră externă. În aceste cazuri, specificațiile ar putea prevedea proceduri de evaluare a conformității. Aceste proceduri ar trebui să fie limitate la elementele care ar fi necesare în fiecare caz separat.

               (16)

               În ceea ce privește aplicațiile și serviciile STI pentru care sunt necesare servicii de datare și poziționare exacte și garantate, ar trebui utilizate infrastructuri prin satelit sau orice alte tehnologii care asigură un nivel echivalent de precizie, precum cele prevăzute în Regulamentul (CE) nr. 1/2005 al Consiliului din 22 decembrie 2004 privind protecția animalelor în timpul transportului și al operațiunilor conexe (10) și în Regulamentul (CE) nr. 683/2008 al Parlamentului European și al Consiliului din 9 iulie 2008 privind punerea în aplicare în continuare a programelor europene de radionavigație prin satelit (EGNOS și Galileo) (11).

               (17)

               Tehnologiile inovatoare precum dispozitivele de identificare prin radiofrecvență (RFID) sau EGNOS/Galileo ar trebui utilizate pentru realizarea aplicațiilor STI, în special localizarea și urmărirea mărfurilor în timpul transportului și de la un mod de transport la altul.

               (18)

               Principalele părți interesate, printre care furnizori de servicii STI, asociații ale utilizatorilor de STI, operatori de transport și de instalații, reprezentanți ai industriei prelucrătoare, parteneri sociali, asociații profesionale și autorități locale, ar trebui să aibă posibilitatea de a oferi consultanță Comisiei cu privire la aspectele comerciale și tehnice ale implementării STI în Uniune. În acest scop Comisia, asigurând o cooperare strânsă cu părțile interesate și cu statele membre, ar trebui să înființeze un grup consultativ pentru STI. Lucrările grupului consultativ ar trebui să se desfășoare într-un mod transparent și rezultatul acestora ar trebui comunicat comitetului instituit în temeiul prezentei directive.

               (19)

               Ar trebui asigurate condiții uniforme de aplicare pentru adoptarea unor orientări și măsuri facultative în vederea facilitării cooperării statelor membre în privința domeniilor prioritare referitoare la STI, precum și în privința unor orientări referitoare la raportarea de către statele membre și în privința unui program de lucru.

               (20)

               În conformitate cu articolul 291 din Tratatul privind funcționarea Uniunii Europene (TFUE), normele și principiile generale privind mecanismele de care statele membre dispun pentru a controla modul în care Comisia își exercită competențele de executare se stabilesc în prealabil printr-un regulament adoptat în conformitate cu procedura legislativă ordinară. Până la adoptarea respectivului nou regulament, se aplică în continuare Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (12), cu excepția procedurii de reglementare cu control, care nu se aplică.

               (21)

               Comisia ar trebui să fie împuternicită să adopte acte delegate în conformitate cu articolul 290 din TFUE în ceea ce privește adoptarea specificațiilor. Este deosebit de important ca, în cursul lucrărilor sale pregătitoare, Comisia să organizeze consultări adecvate, inclusiv la nivel de experți.

               (22)

               Pentru a garanta o abordare coordonată, Comisia ar trebui să asigure coerența între activitățile comitetului instituit prin prezenta directivă și cele ale comitetului instituit prin Directiva 2004/52/CE a Parlamentului European și a Consiliului din 29 aprilie 2004 privind interoperabilitatea sistemelor de taxare rutieră electronică în cadrul Comunității (13), ale comitetului instituit prin Regulamentul (CEE) nr. 3821/85 al Consiliului din 20 decembrie 1985 privind aparatura de înregistrare în transportul rutier (14), ale comitetului instituit prin Directiva 2007/46/CE și ale comitetului instituit prin Directiva 2007/2/CE a Parlamentului European și a Consiliului din 14 martie 2007 de instituire a unei infrastructuri pentru informații spațiale în Comunitatea Europeană (Inspire) (15).

               (23)

               Deoarece obiectivul prezentei directive, și anume asigurarea implementării coordonate și coerente a sistemelor de transport inteligente interoperabile în cadrul Uniunii, nu poate fi realizat în mod satisfăcător de către statele membre și/sau de sectorul privat și, prin urmare, având în vedere amploarea și efectele sale, poate fi realizat mai bine la nivelul Uniunii, aceasta poate adopta măsuri în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este enunțat în respectivul articol, prezenta directivă nu depășește ceea ce este necesar pentru atingerea acestui obiectiv.

               (24)

               În conformitate cu punctul 34 din Acordul interinstituțional pentru o mai bună legiferare, statele membre sunt încurajate să stabilească, pentru ele însele și în interesul Uniunii, propriile tabele, care să ilustreze, în măsura posibilului, concordanța între prezenta directivă și măsurile de transpunere și pe care să le facă publice,

         ADOPTĂ PREZENTA DIRECTIVĂ:
   Articolul 1
   Obiect și domeniu de aplicare
   (1)   Prezenta directivă stabilește un cadru de sprijinire a implementării și utilizării coordonate și coerente a sistemelor de transport inteligente (STI) în cadrul Uniunii, în special de-a lungul frontierelor dintre statele membre, și prevede condițiile generale necesare în acest scop.
   (2)   Prezenta directivă prevede elaborarea specificațiilor pentru acțiuni în cadrul domeniilor prioritare menționate la articolul 2, precum și elaborarea, după caz, a standardelor necesare.
   (3)   Prezenta directivă se aplică aplicațiilor și serviciilor STI în domeniul transportului rutier, precum și interfețelor acestora cu alte moduri de transport, fără a aduce atingere aspectelor legate de securitatea națională sau necesare în domeniul apărării.
   Articolul 2
   Domenii prioritare
   (1)   În sensul prezentei directive, următoarele domenii constituie domenii prioritare pentru elaborarea și utilizarea de specificații și standarde:

               — I.

               Utilizarea optimă a datelor rutiere, din trafic și de călătorie;

               — II.

               Continuitatea serviciilor STI de management al traficului și al mărfurilor;

               — III.

               Aplicațiile STI pentru siguranța și securitatea rutieră;

               — IV.

               Asigurarea legăturii vehiculului cu infrastructura de transport.

         (2)   Sfera de aplicare a domeniilor prioritare sunt menționate în anexa I.
   Articolul 3
   Acțiuni prioritare
   În cadrul domeniilor prioritare, următoarele acțiuni constituie acțiuni prioritare pentru elaborarea și utilizarea de specificații și standarde, astfel cum sunt prevăzute în anexa I:

               (a)

               furnizarea la nivelul UE a unor servicii de informare cu privire la călătoriile multimodale;

               (b)

               furnizarea la nivelul UE a unor servicii de informare în timp real cu privire la trafic;

               (c)

               datele și procedurile pentru furnizarea către utilizatori, în mod gratuit, atunci când este posibil, a unor informații minime universale în materie de trafic, referitoare la siguranța rutieră;

               (d)

               furnizarea în mod armonizat a unui sistem eCall interoperabil la nivelul UE;

               (e)

               furnizarea unor servicii de informare referitoare la spații de parcare sigure pentru camioane și vehicule comerciale;

               (f)

               furnizarea unor servicii de rezervare de spații de parcare sigure pentru camioane și vehicule comerciale.

         Articolul 4
   Definiții
   În sensul prezentei directive, se aplică următoarele definiții:

               1.

               „sisteme de transport inteligente” sau „STI” înseamnă sisteme în cadrul cărora se aplică tehnologii ale informației și comunicațiilor în domeniul transportului rutier, inclusiv infrastructură, vehicule și utilizatori, în gestionarea traficului și gestionarea mobilității, precum și pentru interfețe cu alte moduri de transport;

               2.

               „interoperabilitate” înseamnă capacitatea sistemelor și a proceselor comerciale care se află la baza acestora de a face schimb de date, informații și cunoștințe;

               3.

               „aplicație STI” înseamnă un instrument operațional pentru aplicarea STI;

               4.

               „serviciu STI” înseamnă furnizarea unei aplicații STI într-un cadru organizațional și operațional bine definit pentru a contribui la siguranța utilizatorilor, la eficiența, confortul și/sau la facilitarea sau sprijinirea operațiunilor de transport și de călătorie;

               5.

               „furnizor de servicii STI” înseamnă orice furnizor, public sau privat, de servicii STI;

               6.

               „utilizator de STI” înseamnă orice utilizator de aplicații sau servicii STI, inclusiv călătorii, participanții la trafic vulnerabili, utilizatorii și operatorii infrastructurii de transport rutier, administratorii parcurilor de vehicule și operatorii serviciilor de urgență;

               7.

               „participanți la trafic vulnerabili” înseamnă participanți la trafic nemotorizați, cum ar fi pietonii, cicliștii, motocicliștii, precum și persoanele cu handicap sau cu mobilitate redusă sau cu capacitate de orientare redusă;

               8.

               „dispozitiv nomad” înseamnă un dispozitiv portabil de comunicare sau de informare, care poate fi adus în interiorul vehiculului pentru a ajuta la conducerea acestuia și/sau la operațiile de transport;

               9.

               „platformă” înseamnă o unitate aflată la bord sau în exterior, care permite implementarea, furnizarea, exploatarea și integrarea aplicațiilor și serviciilor STI;

               10.

               „arhitectură” înseamnă proiectul conceptual care definește structura, comportamentul și integrarea unui sistem dat în mediul său înconjurător;

               11.

               „interfață” înseamnă un dispozitiv între sisteme, care asigură mijlocul prin care acestea se pot conecta și pot interacționa;

               12.

               „compatibilitate” înseamnă capacitatea generală a unui dispozitiv sau a unui sistem de a lucra cu un alt dispozitiv sau sistem fără a avea loc modificări;

               13.

               „continuitatea serviciilor” înseamnă capacitatea de a asigura un serviciu neîntrerupt în rețelele de transport în întreaga Uniune;

               14.

               „date rutiere” înseamnă date referitoare la caracteristicile infrastructurii rutiere, inclusiv la semnele de circulație fixe sau la caracteristicile reglementare ale acestora privind siguranța;

               15.

               „date privind traficul” înseamnă date anterioare și în timp real referitoare la caracteristicile traficului rutier;

               16.

               „date privind călătoria” înseamnă date de bază, precum orare și tarife ale mijloacelor de transport în comun, necesare în vederea furnizării de informații privind călătoriile multimodale înaintea și în timpul călătoriei, pentru a facilita planificarea, rezervarea și adaptarea acesteia;

               17.

               „specificație” înseamnă o măsură obligatorie prin care sunt stabilite dispoziții cuprinzând cerințe, proceduri și orice alte norme relevante;

               18.

               „standard” înseamnă un standard astfel cum este definit la articolul 1 alineatul (6) din Directiva 98/34/CE a Parlamentului European și a Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice (16).

         Articolul 5
   Implementarea STI
   (1)   Statele membre iau măsurile necesare pentru a se asigura că specificațiile adoptate de Comisie în conformitate cu articolul 6 se aplică serviciilor și aplicațiilor STI, în momentul implementării acestora, în conformitate cu principiile prevăzute în anexa II. Aceasta nu aduce atingere dreptului fiecărui stat membru de a decide cu privire la implementarea unor astfel de aplicații și servicii pe teritoriul său. Acest drept nu aduce atingere niciunui act legislativ adoptat în temeiul articolului 6 alineatul (2) al doilea paragraf.
   (2)   Statele membre fac, de asemenea, eforturi în vederea cooperării în ceea ce privește domeniile prioritare, în măsura în care nu s-a adoptat nicio specificație.
   Articolul 6
   Specificații
   (1)   Comisia adoptă mai întâi specificațiile necesare pentru a asigura compatibilitatea, interoperabilitatea și continuitatea implementării și utilizării operaționale a STI pentru acțiunile prioritare.
   (2)   Comisia are drept obiectiv adoptarea specificațiilor pentru una sau mai multe dintre acțiunile prioritare până la 27 februarie 2013.
   După caz, în termen de cel mult 12 luni de la adoptarea specificațiilor necesare pentru o acțiune prioritară și după realizarea unei evaluări a impactului cuprinzând o analiză costuri/beneficii, Comisia prezintă Parlamentului European și Consiliului o propunere în conformitate cu articolul 294 din TFUE, privind implementarea acestei acțiuni prioritare.
   (3)   Odată stabilite specificațiile necesare pentru acțiunile prioritare, Comisia adoptă specificații care să asigure compatibilitatea, interoperabilitatea și continuitatea implementării și utilizării operaționale a STI pentru alte acțiuni din domeniile prioritare.
   (4)   În cazul în care acest lucru este relevant și în funcție de domeniul acoperit de specificație, specificația include unul sau mai multe dintre următoarele tipuri de dispoziții:

               (a)

               dispoziții funcționale care descriu rolul diferitelor părți interesate și fluxul de informații schimbate între acestea;

               (b)

               dispoziții tehnice care furnizează mijloacele tehnice pentru îndeplinirea dispozițiilor funcționale;

               (c)

               dispoziții organizatorice care descriu obligațiile procedurale ale diferitelor părți interesate;

               (d)

               dispoziții referitoare la servicii care descriu diferitele niveluri ale serviciilor și conținutul acestora pentru aplicațiile și serviciile STI.

         (5)   Fără a aduce atingere procedurilor în temeiul Directivei 98/34/CE, specificațiile stipulează, acolo unde este cazul, condițiile în care statele membre pot să stabilească norme suplimentare privind furnizarea de servicii STI pe întreg teritoriul lor sau pe o parte a acestuia, după ce notifică acest lucru Comisiei și cu condiția ca aceste norme să nu împiedice interoperabilitatea.
   (6)   După caz, specificațiile se bazează pe oricare dintre standardele prevăzute la articolul 8.
   După caz, specificațiile asigură evaluarea conformității în conformitate cu Decizia nr. 768/2008/CE.
   Specificațiile respectă principiile enunțate în anexa II.
   (7)   Comisia realizează o evaluare a impactului, inclusiv o analiză costuri/beneficii, înainte de adoptarea specificațiilor.
   Articolul 7
   Acte delegate
   (1)   Comisia poate adopta acte delegate, în conformitate cu articolul 290 din TFUE, în ceea ce privește specificațiile. La adoptarea actelor delegate, Comisia acționează în conformitate cu dispozițiile relevante din prezenta directivă, în special cu articolul 6 și cu anexa II.
   (2)   Pentru fiecare dintre acțiunile prioritare se adoptă un act delegat separat.
   (3)   Pentru actele delegate menționate în prezentul articol, se aplică procedura prevăzută la articolele 12, 13 și 14.
   Articolul 8
   Standarde
   (1)   Standardele necesare pentru asigurarea interoperabilității, compatibilității și continuității implementării și utilizării operaționale a STI se elaborează în cadrul domeniilor prioritare și pentru acțiunile prioritare. În acest scop, după consultarea comitetului menționat la articolul 15, Comisia solicită, în conformitate cu procedura stabilită în Directiva 98/34/CE, organismelor de standardizare relevante să depună toate eforturile necesare pentru a adopta rapid aceste standarde.
   (2)   La acordarea mandatului organismelor de standardizare sunt respectate principiile enunțate în anexa II, precum și orice dispoziție funcțională inclusă într-o specificație adoptată în conformitate cu articolul 6.
   Articolul 9
   Măsuri fără caracter obligatoriu
   Comisia poate adopta orientări și alte măsuri fără caracter obligatoriu pentru a înlesni cooperarea statelor membre cu privire la domeniile prioritare în conformitate cu procedura consultativă prevăzută la articolul 15 alineatul (2).
   Articolul 10
   Norme privind confidențialitatea, securitatea și reutilizarea informațiilor
   (1)   Statele membre iau măsurile necesare pentru ca prelucrarea datelor cu caracter personal în contextul operării aplicațiilor și serviciilor STI să fie efectuată în conformitate cu normele Uniunii care protejează drepturile și libertățile fundamentale ale persoanei, și anume Directiva 95/46/CE și Directiva 2002/58/CE.
   (2)   În mod special, statele membre se asigură că datele cu caracter personal sunt protejate împotriva utilizării abuzive, inclusiv împotriva accesului neautorizat, modificării sau pierderii.
   (3)   Fără a aduce atingere alineatului (1), pentru a asigura confidențialitatea, se încurajează, după caz, utilizarea datelor anonime în vederea unei bune funcționări a aplicațiilor și serviciilor STI.
   Fără a se aduce atingere Directivei 95/46/CE, datele cu caracter personal se prelucrează numai în măsura în care acest lucru este necesar pentru buna funcționare a aplicațiilor și serviciilor STI.
   (4)   În ceea ce privește aplicarea Directivei 95/46/CE și în special în cazul în care este vorba de categorii speciale de date cu caracter personal, statele membre se asigură, de asemenea, că dispozițiile privind consimțământul asupra prelucrării datelor cu caracter personal în cauză sunt respectate.
   (5)   Directiva 2003/98/CE este aplicabilă.
   Articolul 11
   Normele privind răspunderea
   Statele membre se asigură că aspectele legate de răspundere, referitoare la implementarea și utilizarea aplicațiilor și serviciilor STI, prevăzute în specificațiile adoptate în conformitate cu articolul 6, sunt abordate în conformitate cu dreptul Uniunii, în special cu Directiva 85/374/CEE a Consiliului din 25 iulie 1985 de apropiere a actelor cu putere de lege și a actelor administrative ale statelor membre cu privire la răspunderea pentru produsele cu defecte (17), precum și cu legislația națională relevantă.
   Articolul 12
   Exercitarea competențelor delegate
   (1)   Competența de a adopta actele delegate menționate la articolul 7 este conferită Comisiei pentru o perioadă de șapte ani de la 27 august 2010. Comisia prezintă un raport privind competențele delegate cel târziu cu șase luni înainte de încheierea unei perioade de cinci ani de la 27 august 2010.
   (2)   De îndată ce adoptă un act delegat, Comisia îl notifică simultan Parlamentului European și Consiliului.
   (3)   Competența de a adopta acte delegate este conferită Comisiei în condițiile prevăzute la articolele 13 și 14.
   Articolul 13
   Revocarea delegării de competențe
   (1)   Parlamentul European sau Consiliul pot revoca delegarea de competențe menționată la articolul 7.
   (2)   Instituția care a inițiat o procedură internă pentru a decide dacă intenționează să revoce delegarea de competențe întreprinde măsuri pentru a informa cealaltă instituție și Comisia în termen rezonabil înaintea adoptării deciziei finale, indicând competențele delegate care ar putea face obiectul unei revocări, precum și posibilele motive de revocare.
   (3)   Decizia de revocare pune capăt delegării de competențe specificate în respectiva decizie. Decizia produce efecte imediat sau la o dată ulterioară menționată în aceasta. Decizia nu aduce atingere actelor delegate care sunt deja în vigoare. Decizia se publică în Jurnalul Oficial al Uniunii Europene.
   Articolul 14
   Obiecțiuni la actele delegate
   (1)   Parlamentul European sau Consiliul pot formula obiecțiuni la un act delegat în termen de două luni de la data notificării.
   La inițiativa Parlamentului European sau a Consiliului, termenul respectiv se prelungește cu două luni.
   (2)   În cazul în care, la expirarea acestui termen, nici Parlamentul European, nici Consiliul nu au formulat obiecțiuni la actul delegat, acesta se publică în Jurnalul Oficial al Uniunii Europene și intră în vigoare la data prevăzută în cuprinsul său.
   Actul delegat poate fi publicat în Jurnalul Oficial al Uniunii Europene și poate intra în vigoare înainte de expirarea termenului respectiv, în cazul în care atât Parlamentul European, cât și Consiliul au informat Comisia cu privire la intenția lor de a nu formula obiecțiuni.
   (3)   În cazul în care Parlamentul European sau Consiliul formulează obiecțiuni la un act delegat, acesta nu intră în vigoare. Instituția care formulează obiecțiuni prezintă motivele care au stat la baza acestora.
   Articolul 15
   Procedura comitetului
   (1)   Comisia este asistată de Comitetul european pentru STI (EIC).
   (2)   Atunci când se face trimitere la prezentul alineat, se aplică articolele 3 și 7 din Decizia 1999/468/CE, având în vedere dispozițiile articolului 8 din respectiva decizie.
   Articolul 16
   Grupul consultativ european pentru STI
   Comisia instituie un Grup consultativ european pentru STI, care îi oferă consultanță cu privire la aspectele comerciale și tehnice ale implementării și utilizării STI în Uniune. Grupul este compus din reprezentanți la nivel înalt ai furnizorilor relevanți de servicii STI, ai asociațiilor de utilizatori, ai operatorilor de transport și de instalații, ai industriei de prelucrare, ai partenerilor sociali, ai asociațiilor profesionale, ai autorităților locale și ai altor entități pertinente.
   Articolul 17
   Raportarea
   (1)   Statele membre prezintă Comisiei până la 27 august 2011 un raport privind activitățile și proiectele lor naționale cu privire la domeniile prioritare.
   (2)   Statele membre furnizează Comisiei până la 27 august 2012 informații privind acțiunile STI pe plan național preconizate în următorii cinci ani.
   Orientările pentru raportarea de către statele membre se adoptă în conformitate cu procedura de consultare menționată la articolul 15 alineatul (2).
   (3)   Ulterior raportului inițial, statele membre prezintă rapoarte la fiecare trei ani privind progresele înregistrate în implementarea acțiunilor menționate la alineatul (1).
   (4)   Comisia prezintă, o dată la trei ani, Parlamentului European și Consiliului rapoarte privind progresele înregistrate în punerea în aplicare a prezentei directive. Rapoartele sunt însoțite de o analiză a funcționării și a punerii în aplicare, inclusiv a resurselor financiare utilizate și a celor necesare, a articolelor 5-11 și a articolului 16 și, de asemenea, evaluează necesitatea modificării prezentei directive, dacă este cazul.
   (5)   În conformitate cu procedura consultativă menționată la articolul 15 alineatul (2), Comisia adoptă un program de lucru până la 27 februarie 2011. În programul de lucru se includ în fiecare an obiective și termene pentru punerea în aplicare a acestuia și, dacă este necesar, se propun adaptările necesare.
   Articolul 18
   Transpunere
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 27 februarie 2012.
   Atunci când statele membre adoptă respectivele dispoziții, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri, precum și textul acesteia.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 19
   Intrarea în vigoare
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 20
   Destinatari
   Prezenta directivă se adresează statelor membre.

      Adoptată la Strasbourg, 7 iulie 2010.

            Pentru Parlamentul European

            Președintele

         J. BUZEK

            Pentru Consiliu

            Președintele

         O. CHASTEL

      (1)  JO C 277, 17.11.2009, p. 85.

      (2)  Poziția Parlamentului European din 23 aprilie 2009 (nepublicată încă în Jurnalul Oficial), poziția Consiliului din 10 mai 2010 (nepublicată încă în Jurnalul Oficial), poziția Parlamentului European din 6 iulie 2010 (nepublicată încă în Jurnalul Oficial).

      (3)  JO L 281, 23.11.1995, p. 31.

      (4)  JO L 201, 31.7.2002, p. 37.

      (5)  JO L 345, 31.12.2003, p. 90.

      (6)  JO L 218, 13.8.2008, p. 82.

      (7)  JO L 263, 9.10.2007, p. 1.

      (8)  JO L 124, 9.5.2002, p. 1.

      (9)  JO L 171, 9.7.2003, p. 1.

      (10)  JO L 3, 5.1.2005, p. 1.

      (11)  JO L 196, 24.7.2008, p. 1.

      (12)  JO L 184, 17.7.1999, p. 23.

      (13)  JO L 166, 30.4.2004, p. 124.

      (14)  JO L 370, 31.12.1985, p. 8.

      (15)  JO L 108, 25.4.2007, p. 1.

      (16)  JO L 204, 21.7.1998, p. 37.

      (17)  JO L 210, 7.8.1985, p. 29.

      ANEXA I

         DOMENIILE ȘI ACȚIUNILE PRIORITARE

      (astfel cum sunt menționate la articolele 2 și 3)
      —   Domeniul prioritar I: Utilizarea optimă a datelor rutiere, din trafic și de călătorie

      Specificațiile și standardele pentru utilizarea optimă a datelor rutiere, din trafic și de călătorie includ următoarele:
      1.   Specificațiile pentru acțiunea prioritară (a)
      Definirea cerințelor necesare pentru a pune la dispoziția utilizatorilor de STI, la nivel transfrontalier, a unor servicii de informare corecte privind călătoriile multimodale la nivelul UE, pe baza:

                  —

                  disponibilității și accesibilității datelor rutiere corecte existente și a datelor în timp real privind traficul, utilizate în scopul informării furnizorilor de servicii STI cu privire la călătoriile multimodale, fără a aduce atingere siguranței și constrângerilor de gestionare a transportului;

                  —

                  facilitării schimbului electronic transfrontalier de date între autoritățile publice competente, părțile interesate și furnizorii de servicii STI implicați;

                  —

                  actualizării periodice de către autoritățile publice competente și părțile interesate a datelor rutiere și din trafic disponibile, utilizate pentru informarea cu privire la călătoriile multimodale;

                  —

                  actualizării periodice a informațiilor cu privire la călătoriile multimodale de către furnizorii de servicii STI.

            2.   Specificațiile pentru acțiunea prioritară (b)
      Definirea cerințelor necesare pentru a pune la dispoziția utilizatorilor de STI, la nivel transfrontalier, a unor servicii de informare corecte și în timp real privind traficul la nivelul UE, pe baza:

                  —

                  disponibilității și accesibilității datelor rutiere corecte existente și a datelor în timp real privind traficul, utilizate în scopul informării în timp real a furnizorilor de servicii STI cu privire la trafic, fără a aduce atingere siguranței și constrângerilor de gestionare a transportului;

                  —

                  facilitării schimbului electronic transfrontalier de date între autoritățile publice competente, părțile interesate și furnizorii de servicii STI implicați;

                  —

                  actualizării periodice de către autoritățile publice competente și părțile interesate a datelor rutiere și din trafic disponibile, utilizate pentru informarea în timp real cu privire la trafic;

                  —

                  actualizării periodice a informațiilor în timp real cu privire la trafic de către furnizorii de servicii STI.

            3.   Specificațiile pentru acțiunile prioritare (a) și (b)

                  3.1.

                  Definirea cerințelor necesare pentru colectarea de către autoritățile publice competente și/sau, dacă este cazul, de către sectorul privat de date rutiere și din trafic (de exemplu, hărți de circulație rutieră, reglementări rutiere și rute recomandate, în special pentru vehiculele grele de mărfuri) și comunicarea acestora către furnizorii de servicii STI, pe baza:

                              —

                              disponibilității, pentru furnizorii de servicii STI, a datelor rutiere și din trafic existente (de exemplu, hărți de circulație rutieră, reglementări rutiere și rute recomandate), colectate de autoritățile publice competente și/sau de sectorul privat;

                              —

                              facilitării schimbului electronic de date între autoritățile publice competente și furnizorii de servicii STI;

                              —

                              actualizării periodice, de către autoritățile publice competente și/sau, dacă este cazul, sectorul privat a datelor rutiere și din trafic (de exemplu, hărți de circulație rutieră, reglementări rutiere și rute recomandate);

                              —

                              actualizării periodice de către furnizorii de servicii STI a serviciilor și aplicațiilor STI care utilizează aceste date rutiere și din trafic.

                  3.2.

                  Definirea cerințelor necesare pentru ca datele rutiere și datele privind traficul și serviciile de transport, utilizate pentru hărțile digitale, să fie corecte și accesibile, dacă este posibil, producătorilor de hărți digitale și furnizorilor de servicii conexe, pe baza:

                              —

                              disponibilității pentru producătorii de hărți digitale și furnizorii de servicii conexe a datelor rutiere și din trafic existente, utilizate pentru hărțile digitale;

                              —

                              facilitării schimbului electronic de date între autoritățile publice competente, părțile interesate și producătorii privați de hărți digitale și furnizorii privați de servicii conexe;

                              —

                              actualizării periodice de către autoritățile publice competente și părțile interesate a datelor rutiere și din trafic utilizate pentru hărțile digitale;

                              —

                              actualizării periodice a hărților digitale de către producătorii de hărți digitale și furnizorii de servicii conexe.

            4.   Specificațiile pentru acțiunea prioritară (c)
      Definirea cerințelor minime privind „informațiile universale în materie de trafic” referitoare la siguranța rutieră și furnizate, dacă este posibil, gratuit pentru toți utilizatorii, precum și privind conținutul minim al acestora, pe baza:

                  —

                  elaborării și utilizării unei liste standardizate de evenimente legate de siguranța rutieră („mesaje universale privind traficul”) care să fie comunicate gratuit utilizatorilor de STI;

                  —

                  compatibilității „mesajelor universale privind traficul” și integrării acestora în serviciile STI în scopul informării în timp real cu privire la trafic și la călătoriile multimodale.

            —   Domeniul prioritar II: Continuitatea serviciilor STI de management al traficului și al mărfurilor

      Specificațiile și standardele pentru continuitatea și interoperabilitatea serviciilor de management al traficului și al mărfurilor, în special privind rețeaua TEN-T, includ următoarele:
      1.   Specificațiile pentru alte acțiuni

                  1.1.

                  Definirea măsurilor necesare pentru a elabora o arhitectură-cadru a UE pentru STI, care să abordeze aspectele specifice legate de STI privind interoperabilitatea, continuitatea serviciilor și multimodalitatea, inclusiv de exemplu emiterea de bilete interoperabile multimodale, în cadrul căreia statele membre și autoritățile lor competente, în colaborare cu sectorul privat, să își poată elabora propria arhitectură STI pentru mobilitatea la nivel național, regional sau local.

                  1.2.

                  Definirea cerințelor minime necesare pentru continuitatea serviciilor STI, în special pentru serviciile transfrontaliere, în vederea gestionării transportului de pasageri în cadrul diferitelor moduri de transport, pe baza:

                              —

                              facilitării schimburilor electronice de date și informații din trafic la nivel transfrontalier și, după caz, la nivel regional sau între zone urbane și interurbane sau între centrele de informare/de control al traficului implicate și diferite părți interesate;

                              —

                              utilizării fluxurilor de informații sau a interfețelor de trafic standardizate între centrele de informare/de control al traficului implicate și diferite părți interesate.

                  1.3.

                  Definirea cerințelor minime necesare pentru continuitatea serviciilor STI pentru gestionarea transportului de mărfuri pe coridoarele de transport și utilizând diferite moduri de transport, pe baza:

                              —

                              facilitării schimburilor electronice de date și informații din trafic la nivel transfrontalier și, după caz, la nivel regional sau între zone urbane și interurbane sau între centrele de informare/de control al traficului implicate și diferite părți interesate;

                              —

                              utilizării fluxurilor de informații sau a interfețelor de trafic standardizate între centrele de informare/de control al traficului implicate și diferite părți interesate.

                  1.4.

                  Definirea măsurilor necesare realizării aplicațiilor STI (în special localizarea și urmărirea mărfurilor în timpul transportului și de la un mod de transport la altul) pentru logistica transporturilor de mărfuri (eFreight), pe baza:

                              —

                              accesului dezvoltatorilor de aplicații STI la tehnologiile STI pertinente și utilizarea acestora;

                              —

                              integrarea rezultatelor poziționării în instrumentele și centrele de management al traficului.

                  1.5.

                  Definirea interfețelor necesare pentru asigurarea interoperabilității și a compatibilității între arhitectura urbană STI și arhitectura europeană STI, pe baza:

                              —

                              disponibilității datelor privind transportul public, planificarea călătoriilor, cererea de transport, traficul și parcările pentru centrele urbane de control și furnizorii de servicii;

                              —

                              facilitării schimbului electronic de date între diferitele centre urbane de control și furnizori de servicii pentru transportul public sau privat și pentru toate modurile de transport posibile;

                              —

                              integrării tuturor datelor și informațiilor pertinente într-o arhitectură unică.

            —   Domeniul prioritar III: Aplicațiile STI pentru siguranța și securitatea rutieră

      Specificațiile și standardele pentru aplicațiile STI pentru siguranța și securitatea rutieră includ următoarele:

                  1.

                  Specificațiile pentru acțiunea prioritară (d)
                  Definirea măsurilor necesare pentru furnizarea armonizată a unui sistem interoperabil paneuropean eCall, incluzând:

                              —

                              disponibilitatea datelor obligatorii ale STI aflate la bord care trebuie să facă obiectul schimbului de informații;

                              —

                              disponibilitatea în centrele de preluare a apelurilor de urgență a echipamentelor necesare pentru recepționarea datelor transmise din vehicule;

                              —

                              facilitarea schimbului electronic de date între vehicule și centrele de preluare a apelurilor de urgență.

                  2.

                  Specificațiile pentru acțiunea prioritară (e)
                  Definirea măsurilor necesare pentru asigurarea unor servicii de informare pe baza STI referitoare la spații de parcare sigure pentru camioane și vehicule comerciale, în special în zonele de serviciu și de repaus din trafic, pe baza:

                              —

                              disponibilității informațiilor privind parcările pentru utilizatori;

                              —

                              facilitării schimbului electronic de date între zonele de parcare, centrele rutiere și vehicule.

                  3.

                  Specificațiile pentru acțiunea prioritară (f)
                  Definirea măsurilor necesare pentru asigurarea unor servicii de rezervare pe baza STI de spații de parcare sigure pentru camioane și vehicule comerciale, pe baza:

                              —

                              disponibilității informațiilor privind parcările pentru utilizatori;

                              —

                              facilitării schimbului electronic de date între zonele de parcare, centrele rutiere și vehicule;

                              —

                              integrării tehnologiilor STI pertinente atât în vehicule, cât și în zonele de parcare, pentru actualizarea informațiilor privind locurile de parcare disponibile în scopul rezervării.

                  4.

                  Specificațiile pentru alte acțiuni

                              4.1.

                              Definirea măsurilor necesare pentru sprijinirea siguranței participanților la trafic în ceea ce privește interfața om-mașină de la bordul vehiculelor acestora și utilizarea dispozitivelor nomade în sprijinul conducerii vehiculului și/sau al operației de transport, precum și a securității mijloacelor de comunicare instalate la bord.

                              4.2.

                              Definirea măsurilor necesare pentru îmbunătățirea siguranței și confortului participanților la trafic vulnerabili pentru toate aplicațiile STI relevante.

                              4.3.

                              Definirea măsurilor necesare pentru integrarea în vehicule și în infrastructura rutieră a sistemelor electronice avansate de asistență pentru conducătorul auto, care nu fac obiectul Directivelor 2007/46/CE, 2002/24/CE și 2003/37/CE.

            —   Domeniul prioritar IV: Asigurarea legăturii vehiculului cu infrastructura de transport

      Specificațiile și standardele pentru asigurarea legăturii vehiculului cu infrastructura de transport includ următoarele:

                  1.

                  Specificațiile pentru alte acțiuni

                              1.1.

                              Definirea măsurilor necesare pentru integrarea diferitelor aplicații STI într-o platformă deschisă la bordul vehiculului, pe baza:

                                          —

                                          identificării cerințelor funcționale aferente aplicațiilor STI existente sau planificate;

                                          —

                                          definirii unei arhitecturi de sistem deschis care să definească funcționalitățile și interfețele necesare pentru interoperabilitatea/interconectarea cu sistemele și instalațiile infrastructurii;

                                          —

                                          integrării „plug and play”, în viitor, a aplicațiilor STI noi sau actualizate într-o platformă deschisă instalată la bord;

                                          —

                                          utilizării unui proces de standardizare pentru adoptarea arhitecturii și a specificațiilor privind platforma deschisă instalată la bord.

                              1.2.

                              Definirea măsurilor necesare pentru continuarea dezvoltării și implementării de sisteme cooperative (între vehicule, între vehicul și infrastructură, între infrastructuri), pe baza:

                                          —

                                          facilitării schimbului de date sau informații între vehicule, infrastructuri și între vehicul și infrastructură;

                                          —

                                          disponibilității pentru părțile implicate, vehicul sau infrastructura rutieră, a datelor sau informațiilor pertinente care urmează să fie schimbate;

                                          —

                                          utilizării unui format de mesaj standardizat pentru schimbul de date sau informații între vehicul și infrastructură;

                                          —

                                          definirii unei infrastructuri de comunicare pentru schimbul de date sau informații între vehicule, infrastructuri și între vehicul și infrastructură;

                                          —

                                          utilizării proceselor de standardizare pentru adoptarea arhitecturilor respective.

      ANEXA II
      PRINCIPII PENTRU SPECIFICAȚIILE ȘI IMPLEMENTAREA STI
      (astfel cum sunt menționate la articolele 5, 6 și 8)
      Adoptarea specificațiilor, acordarea mandatelor pentru standarde și selecționarea și implementarea aplicațiilor și serviciilor STI se bazează pe o evaluare a nevoilor care să implice toate părțile interesate relevante și respectă principiile prezentate în continuare. Aceste măsuri:
      (a)   sunt eficace– au o contribuție tangibilă la soluționarea provocărilor-cheie cu care se confruntă transportul rutier european (de exemplu reducerea aglomerării, diminuarea emisiilor, îmbunătățirea eficienței energetice, atingerea unor niveluri ridicate de siguranță și securitate, inclusiv în ceea ce privește participanții vulnerabili la trafic);
      (b)   sunt eficiente din punctul de vedere al costurilor– optimizează raportul dintre costuri și rezultate din perspectiva îndeplinirii obiectivelor;
      (c)   sunt proporționale– asigură, după caz, diferite niveluri de calitate și de implementare realizabile ale serviciilor, ținând seama de specificitățile locale, regionale, naționale și europene;
      (d)   sprijină continuitatea serviciilor– asigură servicii neîntrerupte atât în întreaga Uniune, îndeosebi privind rețeaua transeuropeană, cât și, dacă este posibil, la frontierele sale externe, atunci când serviciile STI sunt implementate. Ar trebui asigurată continuitatea serviciilor la un nivel adaptat caracteristicilor rețelelor de transport care fac legătura între țări și, după caz, între regiuni, precum și între orașe și zonele rurale;
      (e)   asigură interoperabilitatea– asigură faptul că sistemele și procesele comerciale care se află la baza acestora au capacitatea de a face schimb de date, informații și cunoștințe, pentru a permite furnizarea eficientă a serviciilor STI;
      (f)   sprijină compatibilitatea inversă– asigură, după caz, capacitatea sistemelor STI de a lucra cu sistemele existente care au același scop, fără a împiedica dezvoltarea noilor tehnologii;
      (g)   respectă caracteristicile infrastructurilor și rețelelor naționale existente– țin seama de diferențele inerente dintre caracteristicile rețelelor de transport, îndeosebi în ceea ce privește mărimea volumului de trafic și condițiile meteorologice din trafic;
      (h)   promovează egalitatea accesului– nu împiedică și nu discriminează în ceea ce privește accesul la aplicațiile și serviciile STI de către participanții vulnerabili la trafic;
      (i)   sprijină maturitatea– demonstrează, după o evaluare adecvată a riscului, robustețea sistemelor STI inovatoare, printr-un nivel suficient de dezvoltare tehnică și prin exploatare operațională;
      (j)   asigură calitatea datării și a poziționării– utilizează infrastructuri prin satelit sau orice tehnologie care asigură niveluri echivalente de precizie pentru scopurile aplicațiilor și serviciilor STI pentru care sunt necesare servicii de datare și poziționare globale, continue, exacte și garantate;
      (k)   înlesnesc intermodalitatea– la implementarea STI, după caz, țin seama de coordonarea diferitelor moduri de transport;
      (l)   respectă coerența– țin seama de normele, politicile și activitățile existente ale Uniunii care sunt relevante în domeniul STI, îndeosebi în domeniul standardizării.


title: Directiva Consiliului din 25 iunie 1987 privind benzile de frecvență care urmează să fie rezervate pentru introducerea coordonată în Comunitate a telecomunicațiilor mobile terestre digitale celulare paneuropene publice

text:
               13/Volumul 07

               RO

               Jurnalul Ofícial al Uniunii Europene

               252

         31987L0372

               L 196/85

               JURNALUL OFÍCIAL AL UNIUNII EUROPENE

      DIRECTIVA CONSILIULUI

   din 25 iunie 1987
   privind benzile de frecvență care urmează să fie rezervate pentru introducerea coordonată în Comunitate a telecomunicațiilor mobile terestre digitale celulare paneuropene publice
   (87/372/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunități Economice Europene, în special articolul 100,
   având în vedere propunerea Comisiei (1),
   având în vedere avizul Parlamentului European (2),
   întrucât Recomandarea 84/549/CEE (3) solicită introducerea de servicii pe baza unei abordări comune armonizate în domeniul telecomunicațiilor;
   întrucât resursele oferite de rețelele moderne de telecomunicații ar trebui utilizate la capacitate maximă în vederea dezvoltării economice a Comunității;
   întrucât serviciile de radiotelefonie mobilă reprezintă singura modalitate de contactare a utilizatorilor aflați în mișcare și cea mai eficientă modalitate de conectare a acestora la rețelele publice de telecomunicații;
   întrucât comunicațiile mobile depind de alocarea și disponibilitatea benzilor de frecvență care să poată permită transmiterea și recepționarea informațiilor între stațiile fixe și cele mobile;
   întrucât frecvențele și sistemele de telecomunicație mobile terestre utilizate în prezent pe teritoriul Comunității sunt foarte diferite și nu permit tuturor utilizatorilor aflați în mișcare pe întreg teritoriul Comunității, inclusiv apele interioare sau de coastă, în vehicule, ambarcațiuni, trenuri sau care se deplasează pe jos, să profite de beneficiile oferite de serviciile și de piețele la scară europeană;
   întrucât trecerea la cea de-a doua generație de sisteme de comunicații mobile celulare digitale oferă o posibilitate unică de realizare a unor comunicații mobile cu adevărat paneuropene;
   întrucât Conferința Europeană a Poștei și Telecomunicațiilor (CEPT) a recomandat alocarea frecvențelor 890-915 MHz și 935-960 MHz pentru un astfel de sistem, în conformitate cu regulamentele radio prin care Uniunea Internațională a Telecomunicațiilor (UIT) alocă aceste frecvențe și serviciilor de radiotelefonie mobilă;
   întrucât o parte din aceste benzi de frecvență sunt utilizate în prezent sau urmează a fi utilizate de anumite state membre pentru sisteme provizorii și alte servicii radio;
   întrucât disponibilitatea progresivă a gamei complete de benzi de frecvență menționate mai sus va fi indispensabilă pentru realizarea unui sistem de comunicații mobile într-adevăr paneuropean;
   întrucât punerea în aplicare a Recomandării 87/371/CEE a Consiliului din 25 iunie 1987 privind introducerea coordonată în Comunitate a comunicațiilor mobile terestre digitale celulare paneuropene publice (4), având în vedere inițierea unui sistem paneuropean până cel târziu în 1991 va permite specificarea rapidă a benzii de transmisie radio;
   întrucât, pe baza tendințelor actuale ale tehnologiei și ale piețelor, pare realist să se preconizeze ocuparea exclusivă a benzilor de frecvență cuprinse între 890-915 și 935-960 MHz de către sistemul paneuropean într-o perioadă de 10 ani începând cu 1 ianuarie 1991;
   întrucât Directiva 86/361/CEE a Consiliului din 24 iulie 1986 privind etapa inițială de recunoaștere reciprocă a omologării pentru echipamentele terminale de telecomunicații (5) va permite adoptarea rapidă de specificații de conformitate comune pentru sistemul paneuropean de comunicații mobile celulare digitale;
   întrucât raportul privind comunicațiile mobile publice realizat de grupul de analiză și prognoză (GAP) pentru grupul de înalți funcționari din domeniul telecomunicațiilor (SOG-T) a atras atenția asupra necesității disponibilității unor frecvențe adecvate ca o condiție prealabilă esențială pentru realizarea unor comunicații mobile digitale celulare paneuropene;
   întrucât acest raport a primit avize favorabile de la administrațiile telecomunicațiilor, Conferința Europeană a Poștei și Telecomunicațiilor (CEPT) și producătorii de aparatură utilizată în telecomunicații din statele membre,
   ADOPTĂ PREZENTA DIRECTIVĂ:
   Articolul 1
   (1)   Statele membre asigură, până la 1 ianuarie 1991, rezervarea exclusivă (6) a benzilor de frecvență cuprinse între 905-914 MHz și 950-959 MHz sau a părților echivalente ale benzilor menționate la alineatul (2) pentru serviciul paneuropean de comunicații publice mobile digitale celulare publice.
   (2)   Statele membre asigură pregătirea planurilor necesare în vederea ocupării benzilor de frecvență cuprinse între 890-915 MHz și 935-960 MHz de către serviciul paneuropean de comunicații mobile digitale celulare publice, în conformitate cu necesitățile comerciale, cât mai rapid posibil.
   Articolul 2
   Comisia raportează Consiliului situația punerii în aplicare a prezentei directive până la sfârșitul anului 1996.
   Articolul 3
   În sensul prezentei directive, un serviciu paneuropean de comunicații mobile terestre digitale celulare înseamnă un serviciu public de radiotelefonie celulară asigurat în fiecare dintre statele membre în conformitate cu o specificație comună, care prevede, în special, ca toate semnalele vocale să fie codificate sub formă de cifre binare înainte de a fi transmise prin radio și care permite utilizatorilor ce beneficiază de un serviciu într-un stat membru să poată avea acces și la serviciul existent în oricare alt stat membru.
   Articolul 4
   (1)   Statele membre pun în aplicare dispozițiile necesare aducerii la îndeplinire a prezentei directive în termen de 18 luni de la notificarea acesteia (7). Statele membre informează de îndată Comisia cu privire la aceasta.
   (2)   Comisiei îi sunt comunicate de către statele membre textele dispozițiilor de drept intern pe care le adoptă în domeniul reglementat de prezenta directivă.
   Articolul 5
   Prezenta directivă se adresează statelor membre.

      Adoptată la Luxemburg, 25 iunie 1987.

            Pentru Consiliu

            Președintele

         H. DE CROO

      (1)  JO C 69, 17.3.1987, p. 9.

      (2)  JO C 125, 11.5.1987, p. 159.

      (3)  JO L 298, 16.11.1984, p. 49.

      (4)  JO L 196, 17.7.1987, p. 81.

      (5)  JO L 217, 5.8.1986, p. 21.

      (6)  Cu excepția utilizării acestor frecvențe pentru conectările punct la punct existente la intrarea în vigoare a prezentei directive, cu condiția ca acestea să nu interfereze cu serviciul paneuropean de comunicații mobile celulare digitale publice și să nu împiedice constituirea sau extinderea acestuia.

      (7)  Prezenta directivă a fost adusă la cunoștința statelor membre pe data de 26 iunie 1987.